**ELŐTERJESZTÉS**

**Szombathely Megyei Jogú Város Jogi és Társadalmi Kapcsolatok Bizottsága**

**2018. december 4-i ülésére**

**Beszámoló Szombathely Megyei Jogú Város Önkormányzata 2018. évi**

**testvérvárosi kapcsolatainak működéséről, eredményességéről**

Szombathely Megyei Jogú Város Önkormányzata 2018-ban is aktív együttműködést folytatott testvérvárosaival, illetve egyéb külföldi várossal, szervezettel.

1. **Testvérvárosi események 2018-ban:**

Szombathely Megyei Jogú Városa rendszeresen vendégül látja testvérvárosait két nagyrendezvényén, a **Savaria Történelmi Karnevál**on és a **Szent Márton rendezvénysorozat**on, ezen kívül meghívta őket az **V. Savaria Filmszemlére és Konferenciá**ra.

* + ***Május 23-25. között* került megrendezésre az V. Savaria Filmszemle és Konferencia, melyre meghívásban részesültek Szombathely testvér- és baráti városai. Kaufbeuren, Kutaisi, Lappeenranta, Tours, Yantai és Ramat-Gan város tett eleget a felkérésnek, és küldött filmeket a szemlére.**
* ***Augusztus 23-26. között, a Savaria Történelmi Karnevál*ra** tizenkét külföldi delegáció érkezett. Felsőőr, Kutaisi, Lecco, Ungvár, Vajdahunyad – azon belül is a Corvin Savaria Társaság képviselői -, Razgrad, Zilah testvér- és baráti városunk mellett első alkalommal a portugál Santiago do Cacém-ből jött hivatalos delegáció, akikkel rövidesen testvérvárosi kapcsolatot létesít Szombathely, illetve a szlovákiai Cserény küldöttsége a Szent Márton együttműködésnek köszönhetően látogatott városunkba. Rajtuk kívül képviseltette magát Belgium és Írország budapesti nagykövetsége, illetve a római Magyar Nagykövetség korábbi külgazdasági attaséja. A látogatók részt vettek a karneváli programokon, illetve megtekintették a város nevezetességeit. A szombati napon külön megbeszélés keretében fogadtam a portugál, a cserényi és a vajdahunyadi táborozó gyerekekkel kibővült vajdahunyadi delegációt.

A kaufbeureni Artistica Anam Cara ismét színvonalas műsorokkal lépett fel a rendezvényen.

* + ***November 9-11. között* az idei Szent *Márton rendezvények*re Kaufbeuren testvérváros fogadta el meghívásunkat.** A **Testvérvárosi Egyesület képviselői részt vettek a péntek esti Vesperáson, a lampionos felvonuláson, és megkoszorúzták Szent Márton szobrát. Jelen voltak a szombati szentmisén, a délután folyamán megtekintették a Szent Márton-napi Országos Nagyvásárt, valamint meghívást kaptak az esti Szent Márton napi díjátadó gálára és az azt követő fogadásra. Ezen kívül a testvériskolai kapcsolatot ápoló Mariengymnasium tanára egyeztetést folytatott a Premontrei Rendi Szent Norbert Gimnázium igazgatónőjével, Véghné Busics Hilda asszonnyal, a testvériskolai kapcsolat felélénkítéséről. Vasárnap délelőtt folyamán a résztvevők megbeszélést folytattak Dr. Takátsné dr. Tenki Mária elnök asszonnyal, valamint a Szombathelyi Turisztikai és Testvérvárosi Egyesület elnökével és titkárával a jövőbeli együttműködési javaslatokról, közösen beadható pályázati lehetőségekről.**

1. **Kapcsolat Vajdahunyaddal:**
   * ***Január végéig*** tartott Vajdahunyad testvérvárosunk magyar közössége részére tervezett gyűjtési akciónk. A város óvodáit és magánszemélyeket szólítottuk meg, aminek eredményeként számos könyv és játék gyűlt össze. Január 25-én sajtótájékoztatót tartottam az akcióról. Az adományokat a strajai sítáborba utazó diákok szállították Vajdahunyadra.
   * ***Február 11. és 17. között*** 24, a város különböző középiskoláiban tanuló diák, valamint 4 kísérő vett részt Vajdahunyad testvérvárosunk polgármestere meghívására a strajai sítáborban. A vajdahunyadi magyarok a Magyar Házban köszöntötték a táborozókat, ahol a szombathelyi Polgármesteri Hivatal munkatársai átadták a magyar közösség részére összegyűjtött játékokat. Dan Bobouţanu polgármester úr a Városháza megújult dísztermében köszöntötte a küldöttséget. A diákok a sítábor mellett megtekintették a vajdahunyadi várat.
   * ***Május 25. és 27. között*** Dan Bobouţanu, Vajdahunyad testvérvárosunk polgármesterének meghívására Szombathely is képviseltette magát az Európai Kastélyok Vására elnevezésű rendezvényen. Városunkat a Savaria Turizmus Nonprofit Kft. munkatársai népszerűsítették standjukkal.
   * ***Augusztus 20-26. között*** Vajdahunyad testvérvárosunkból 25 diák és 5 felnőtt kísérője táborozott a Balaton partján, a vonyarcvashegyi üdülőben. A diákok kirándulásokon, múzeumlátogatáson, szakemberek által tartott csoportfoglalkozásokban vettek részt, valamint találkoztak Szombathely Megyei Jogú Város Városi Diákönkormányzatának aktív tagjaival is. Augusztus 25-én, a Karnevál fő napján városunkba látogattak, amikor is a vajdahunyadi polgármesterrel és delegációjával fogadtam őket a Városházán.
2. **Kapcsolat Kaufbeurennel:**
   * ***Április 9-én*** Kaufbeuren testvérvárosunk iskolája, a Gustav-Leutelt-Schule Neugablonz budapesti kirándulása alkalmával Szombathelyre látogatott, testvérvárosuk megismerése érdekében. A diákok és kísérőik idegenvezetés keretében tekintették meg Szombathely nevezetességeit.
   * ***Április 29. és május 2. között*** Kaufbeuren főpolgármestere, Stefan Bosse úr és delegációja Szombathelyre látogatott, Brenner János boldoggá avatásának ünnepségére.

* ***Július 13-16. között* Kaufbeuren főpolgármesterének meghívásáraDr. Takátsné dr. Tenki Mária elnök asszony, valamint Ágh Ernő és Kelemen Krisztián képviselő urak és Csapláros Andrea múzeumigazgató részt vett a *Tänzelfest*en. Városunk ismét külön gasztronómiai és turisztikai standdal képviselte magát a rendezvényen, ahol a Szombathelyi Turisztikai és Testvérvárosi Egyesület munkatársai közreműködtek, és az Ungaresca Táncegyüttes nyújtott nagy sikerű kulturális programot. A Szombathelyi Kötélugró Klub ismét színvonalas műsorral lépett fel az Artistica Anam Cara színpadán. A rendezvényre ellátogattak a Német Önkormányzat képviselői, a szombathelyi Kolping Egyesület tagjai, a Szent Márton Plébánia képviselői is.**
* ***Augusztus 30. és szeptember 3. között*** a kaufbeureni Testvérvárosi Egyesület szervezésében 50 fős buszos csoport látogatott Szombathelyre és környékére. A küldöttséget Ernst Holy alpolgármester úr vezette, tagjai közt volt László Kasztner, az Egyesület ügyvezetője, és helyettese, Birgit Müller asszony. A kirándulók megtekintették a város nevezetességeit, ellátogattak a Jeli arborétumba, részt vettek a Német Önkormányzat meghívására a vaskeresztesi szüreti fesztiválon, de kirándultak Veszprémbe és a Balatonnál is. A küldöttséget a Székesegyházban Székely János püspök úr köszöntötte, én a Városházán fogadtam a vendégeket.

1. **Kapcsolat Kutaisivel:**

* ***Április 30. és május 2. között*** Kutaisi testvérvárosunk polgármesterének meghívására Dr. Takátsné dr. Tenki Mária elnök asszony, Rettegi Attila képviselő és Horváth Csaba, a Gazdasági és Városstratégiai Bizottság tagja képviselték Szombathelyt a „Város Napja” rendezvényen. Vas megye és Imereti tartomány testvérkapcsolatára tekintettel Dr. Stankovits György aljegyző és Szabó Lajos, a megyei közgyűlés tagja vett részt a rendezvényen.
* ***Novemberben*** szombathelyi fényképészek részt vettek a Kutaisi testvérvárosunk által meghirdetett „Ilo” – Az én városom elnevezésű fotópályázaton.
* ***November 27-30. között*** a Savaria Filmfesztivál szervezői meghívást kaptak a Kutaisiben megrendezett Kutaisi Rövidfilmesztivál rendezvényre, kurzusok tartására. Sajnálatos módon a Szombathelyi Televízió munkatársai nem tudtak élni a lehetőséggel.

1. **Kapcsolat Felsőőrrel:**

* ***Május 4-én*** a felsőőri Kulturális Központban „Szombathely és Vas megye művei” címmel hét helyi művész képeiből nyílt kiállítás. A tárlatot Dr. Ilse Frühwirth alpolgármester asszonnyal közösen nyitottam meg.
* ***Június 2-án*** Georg Rosner, Felsőőr polgármestere találkozót kezdeményezett rövid egyeztetésre, a Haladás-Mezőkövesd meccsen történő részvétele előtt. Polgármester úr a Felsőőr-Szombathely közötti vasútvonal helyreállításának érdekében tett lépésekről tájékoztatott, én támogatásomról biztosítottam polgármester urat a kérdésben. Ezt követően együtt néztük végig a helyi csapat futballmérkőzését.
* ***Október 20-án*** Dr. Takátsné dr. Tenki Mária elnök asszony Felsőőrön részt vett a Burgenlandi-Magyar Kulturális Egyesület 50 éves jubileuma alkalmából megrendezett ünnepségen.

1. **Kapcsolat Leccóval:**

* ***Január folyamán*** a Szombathelyi Turisztikai és Testvérvárosi Egyesület elnöke felvette a kapcsolatot a korábban együttműködni kívánó leccói utazási irodával, a két város közti kiránduló utak lebonyolításával kapcsolatban.
  + ***December 1-3. között* Virginio Brivio polgármester úr meghívására Dr. Kecskés László, Ágh Ernő és Kelemen Krisztián képviselő úr Leccóban járt, a Szent Miklós-napi testvérvárosi rendezvényen és testvérvárosi találkozón.**

1. **Kapcsolat Mariborral:**

A Szent Márton életéhez kapcsolódó tárgyi és szellemi értékek továbbörökítésére életre hívott NewPilgrimAge projektben Szombathely vezető partneri tisztséget lát el. A projektben való részvételre városunk testvérvárosait is megszólítottuk, Maribor csatlakozott a projekthez.

* + ***Október 4-én* a maribori partnerek Szombathelyre látogattak, ahol egyeztetést folytattak az új projekt csapat feladatairól és a jövőbeli tevékenységekről.**

1. **Kapcsolat Sisakkal:**
   * ***Június 4-én* Ágh Ernő városi képviselő, a Szent Kvirin (Szalézi) Egyházközség képviselőtestületének világi elnöke horvátországi testvérvárosunkba látogatott, a Szent Kvirin-napi megemlékezésre.**
2. **Kapcsolatok Lappeenrantával:**
   * ***Október 10-én* Illés Károly alpolgármester úr és Lendvai Ferenc tanácsnok úr társaságában fogadtam Lappeenranta testvérvárosunk erdészeti szakemberekből álló delegációját, akik magyar kollégáikkal történő megbeszélések céljából érkeztek Szombathelyre. A küldöttség vezetője, Risto Laukas úr átadta polgármester úr meghívását a jövő évi városi ünnepségre, amit Lappeenranta alapításának 370. évfordulója alkalmából rendeznek.**
3. **Kapcsolat Nõmmével:**

Nõmme testvérvárosunkkal együttműködésre idén nem került sor.

1. **Kapcsolat Ferrarával:**

**Ferrara testvérvárosunkkal együttműködésre idén nem került sor.**

1. **Kapcsolat Ramat-Gannal:**

**Ramat-Gan testvérvárosunk küldött filmet az V. Savaria Filmszemlére, egyéb együttműködésre idén nem került sor.**

1. **Kapcsolat Nagyszombattal:**

* ***November 17-én* Dr. Takátsné dr. Tenki Mária elnök asszony, a Polgári Kör, a Bizottság néhány tagja és a Civil Kerekasztal elnöke szlovákiai testvérvárosunkba, Nagyszombatra utazott, ahol Kiss Róbert kanonok úr meghívására részt vett a magyar nyelvű főpapi szentmisén. A küldöttség a misét követően városnézésen vett részt.**

1. **Kapcsolat Ungvárral:**

* ***Március 28-án* Dr. Takátsné dr. Tenki Mária elnök asszonnyal köszöntöttem a Határtalanul program keretében Vas megyébe, azon belül is a Kanizsai Dorottya Gimnáziumba látogató Ungvári Magyar Tannyelvű Drugeth Gimnázium 40 diákját. Az iskola tanulói városunkban megtekintették a katonatörténeti kiállítást. A Kanizsai Dorottya Gimnázium diákjai a látogatást májusban viszonozták.**

Ungvár polgármestere meghívásának a Város Napja rendezvényre sajnos nem tudtunk eleget tenni.

1. **Kapcsolat Yantai-jal:**

**Kínai testvérvárosunk filmet küldött az V. Savaria Filmszemlére, egyéb együttműködésre idén nem került sor.**

1. **Kapcsolat Koldinggal:**

**Dán testvérvárosunkkal idén együttműködésre nem került sor.**

1. **Kapcsolat Tours-ral:**

Francia baráti városunk filmeket küldött az V. Savaria Filmszemlére, egyéb együttműködésre idén nem került sor.

1. **Kapcsolat Razgraddal:**

**Baráti városunk idén is ellátogatott a Savaria Történelmi Karneválra, azonban a városi ünnepségükre szóló meghívást nem tudtuk elfogadni.**

1. **Kapcsolat Zilahhal:**

* ***Február 5-11. között* a Premontrei Gimnázium negyven erdélyi diákot és kísérőiket látta vendégül. A Zilahi Református Wesselényi Kollégium tanulói a Határtalanul pályázat támogatásának köszönhetően tölthettek el itt hét napot.**
* ***Május folyamán* a HATÁRTALANUL program keretében a Premontrei Gimnázium 11. a osztályos tanulói látogattak Zilahra.**

**Baráti városunk küldöttsége részt vett a Savaria Történelmi Karneválon. Polgármester úr meghívását a Porolisszum rendezvényre azonban nem állt módunkban elfogadni, mivel egybeesett városunk nagyrendezvényével.**

**20. Új kapcsolatfelvétel:**

* ***Május 31-én* fogadtam Jerzy Snopek urat, Lengyelország magyarországi nagykövetét és küldöttségét, amelynek keretében felmerült a testvérvárosi kapcsolat létesítése Elbląg** várossal. A testvérvárosi szerződés tervezetét megküldtem polgármester úr részére, visszajelzésüket követően a két város képviselő-testülete dönt a testvérvárosi kapcsolat kialakításáról.
* ***Június 29-július 2. között* Illés Károly alpolgármester, Lendvai Ferenc tanácsnok és Csapláros Andrea múzeumigazgató a lisszaboni magyar nagykövetség meghívására Lisszabonba és Santiago do Cacémbe látogatott, a Terras Sem Sombra fesztivál keretében zajló programokra.**

**A küldöttséget a Városházán fogadta Álvaro Beijinha polgármester, amelyen részt vett a fesztivál igazgatója, José António Falcão úr is. A két város képviselője kölcsönösen bemutatta a városokat és körvonalazták egy esetleges testvérvárosi kapcsolat kialakításának lehetőségét. A delegáció ellátogatott Miróbriga régészeti lelőhelyére is, ahol a múzeumok képviselői együttműködés indításáról tárgyaltak.**

A testvérvárosi szerződés tervezetét megküldtem polgármester úr részére, visszajelzésüket követően a két város képviselő-testülete dönt a testvérvárosi kapcsolat kialakításáról.

* ***November 7-9. között* Dr. Takátsné dr. Tenki Mária elnök asszony és Dr. Vig Károly, a Savaria Múzeum igazgatóhelyettese a portugáliai Mértolában részt vett az Euro-mediterrán Kulturális Városok (A.V.E.C.) Igazgatótanács Ülésén. A résztvevők Lisszabonban találkoztak és rövid egyeztetést folytattak a Portugál-magyar Együttműködési Egyesület elnökével, Miguel de Pape úrral, a Santiago do Cacém várossal kötendő testvérvárosi megállapodás témájában. Szóba került az is, hogy Magyar László, a híres Afrika-kutató városunk szülöttje, járt Angolában, ami korábban portugál gyarmat volt. Születésének évfordulóján igazgatóhelyettes úr városunkban előadást tart róla. Elnök úr örömmel hívta meg igazgatóhelyettes urat Lisszabonba, angol nyelvű előadás megtartására.**

A testvérvárosi együttműködéseken túl számos egyéb nemzetközi és diplomáciai találkozóval bővült városunk kapcsolatrendszere.

**Kérem a Tisztelt Bizottságot, hogy a Szombathely Megyei Jogú Város Önkormányzata 2018. évi testvérvárosi kapcsolatainak működéséről, eredményességéről szóló beszámolót elfogadni szíveskedjék.**

Szombathely, 2018. november „ „

**(: Dr. Puskás Tivadar :)**

**HATÁROZATI JAVASLAT**

**……………./2018. (XII. 4.) JTKB. sz. határozat**

Szombathely Megyei Jogú Város Jogi és Társadalmi Kapcsolatok Bizottsága a Szombathely Megyei Jogú Város Önkormányzata 2018. évi testvérvárosi kapcsolatainak működéséről, eredményességéről szóló beszámolót elfogadja.

**Felelős:** Dr. Puskás Tivadar, polgármester

Dr. Telek Miklós, a Polgármesteri Kabinet osztályvezetője

**Határidő:** azonnal